Papersnake/gushiwen huggingface dataset:
群儿
陆游（宋代）

野行遇群儿，呼笑运甓忙，共为小浮图，嶙峋当道旁，蚬壳以注小，碗足以焚香，须臾一哄散，无益亦何伤。
古来富贵人，峨冠登庙堂，諆谟一悖谬，县宇失太康，坐令安业民，血喋而尸僵，传呼一朝宠，遗患日月长。
均为儿戏尔，祸机孰深藏？我作群儿诗，持用砭世肓。
夜坐
鲍慎由（宋代）

万卷堆中种眼花，睡魔亦厌夜深茶。平生不草长门赋，岂有黄金送酒家。
岁首怀甘露寺自省上人（上人尝有战功）
许浑（唐代）

心悟觉身劳，云中弃宝刀。久闲生髀肉，多寿长眉毫。

客棹春潮生，禅斋暮雪高。南da一回首，山碧水滔滔。
寄题梁伯遐溪山真隐
陈堂（明代）

缓步青藜杖，行吟白雪歌。开轩烟树渺，入座暮云多。

煮石频看鼎，贪棋欲烂柯。桃源如可问，吾且一相过。
归兴诗 其十三
张萱（明代）

爽气薄庭樾，凄风吹棘林。遥闻关塞笛，偏动故园心。

霜渚雁寒渡，露枝猿夜吟。行歌式微者，犹不变南音。
答子温雪中见寄
刘敞（宋代）

劲风萧飒结冲波，飞雪奔腾万里过。亦未妨人洛阳卧，还闻有里郢中歌。

壮心可念哀鸿远，正色遥怜翠竹多。会卜礼年慰羁旅，敢辞荒径重张罗。
夜坐感怀
唐庚（宋代）

声断钟楼月，文书对坐时。破窗灯焰走，冻砚笔锋迟。

名利发将鹤，风霜手欲龟。何当一蓑雨，披晓剪莼丝。
次韵程泰之正字奉祠惠照院咏雪五首
周必大（宋代）

造化平心混万殊，高低一色眩离朱。
如何尚爱南枝瘦，偏以凝脂助曼肤。
闻大司盈朱公讣志哀十二韵
胡应麟（明代）

匡庐摧大江，天柱折南岳。涕泪盈九原，伊人岂重作。

桓桓大司盈，束发仕台阁。小心历四朝，姬旦恒惕若。

维昔嘉隆岁，河流泛大壑。临轩万乘送，飞驭百灵愕。

八荒就疆理，四海安画诺。晚遂莼鲈兴，高蹈游广莫。

裴公系安危，司马耽独乐。方勤大廷诏，忽跨辽东鹤。

衣裳蹑箕尾，名姓悬海岳。煌煌亿万载，禹功在河洛。
独游青龙寺
顾况（唐代）

春风入香刹，暇日独游衍。旷然莲花台，作礼月光面。

乘兹第八识，出彼超二见。摆落区中缘，无边广弘愿。

长廊朝雨毕，古木时禽啭。积翠暧遥原，杂英纷似霰。

凤城腾日窟，龙首横天堰。蚁步避危阶，蝇飞响深殿。

大通智胜佛，几劫道场现。
湖州歌九十八首 其六十五
汪元量（宋代）

日中转柁到河间，万里羁人强自宽。
此夜此歌如此酒，长安月色好谁看。
宜阳舟中大雪用坡公江上值雪韵
何绍基（清代）

江波不响泥潜龟，晴回雪起鸥不知。飘飖已惊客子听，渐沥讶有清飙吹。

推窗剧望杳无际，青山不辨眉与髭。奔腾元气裹万象，钩扰夜雾疑春澌。

循卑不逐埼岸转，陵险未觉重冈危。弥江幂林走浩浩，嘘帘拂幔来丝丝。

奇哉洪纤尽涵络，我思造物诚何为。惟天生物爱如子，阴阳煦妪劳携持。

年丰岁晏百事罢，恐有滞燠烦肤肌。巧出奇葩破岑寂，更敷琼乳膏其儿。

却嗤蒲柳避寒节，不偕梅竹娱良时。祇余孤艇浪迎枕，仰触断篷霜压帏。

强呵冻指嚼残笔，忽睹丽景惭幽姿。安得枯肠脱寒瘦，竞吟瑞语纷淋漓。

刻画元功夺神柄，铺扬嘉颂陈天墀。不然柴关裹足寐，却顾梅萼连山披。

僻行喜见宿麦吐，步猎更试重环驰。奈何两者俱不就，恋此清夜双残卮。

独欣联床有叔子，片帆千里行相随。今宵苦冷未可卧，梦中归路茫何之。
答林巡检惠诗
宋伯仁（宋代）

客久情怀恶，逢人懒说诗。不堪秋到后，将近雁来时。

攲枕皆归梦，同心只旧知。渊明篱下菊，谁伴傲霜枝。
北游诗二十一首 其十四 送李都尉出塞
张元凯（明代）

白马翩翩出羽林，陇西都尉二毛侵。剖符未得君王命，推毂先勤主帅心。

朝散黄金酬死战，夕飞赤羽报生擒。匈奴已灭边烽息，无奈双龙夜夜吟。
法门复故圣恩深厚矣自此恐云巢不能久栖当为众一起承示佳句因用韵备载之
饶节（宋代）

佛日光芒忽再悬，欢呼万国戴尧天。不须菩萨行求钵，自是如来许覆肩。

云汉飞腾新放鹤，江湖游泳不烹鲜。云巢从此栖难稳，圭玉今逢丰富年。
宫词
宋白（宋代）

节假君王不坐朝，斗残芳草日难销。
樗蒲长幸皆宫戏，输与昭容玉步摇。
送曾季直下第归临川 其二
吕本中（宋代）

曾子不愁归路泥，临行索我送行诗。头童齿豁衰颓甚，不似京城相别时。
病中闻诸范日赴饮会
吕本中（宋代）

诸公相随日酣饮，我病昏昏困衾枕。人生苦乐故不同，世味再寻如拾沈。

良医更在肱九折，曾子从来日三省。不离方丈走诸方，万事只如驴觑井。
李惟寅邀陪王敬美饮显灵道院得生字
欧大任（明代）

琼枝已慰隔年情，小令风流坐尽倾。华岳花从诗里见，篸山云傍席边生。

酒怀升斗差犹王，侠气江湖老未平。此日将军能揖客，簪裾今更重西京。
宿洛川嘉槐驿其槐真可爱因思李承之待制尝为
晁说之（宋代）

昔为扁舟客，益觉此生浮。
逮今邮亭役，重膇仍百忧。
嗟予何所可，归去无田畴。
惭愧庭下槐，百年霜霰秋。
上苑谁移根，兔目自山丘。
曾见李长官，矫矫增风流。
欲登退省堂，秀句吟白头。
天上问风月，还似当年不。
仁寿县治新开小轩以琴中趣名之用趣字韵赋之
郭印（宋代）

渊明识琴心，徽弦总不具。
兴发时抚弄，悠然得真趣。
杳然太古时，充满一切处。
吾今琴亦亡，至乐随所寓。
调此方寸微，物物尽和豫。
一奏万化熙，再奏九功叙。
大声越宫商，俗耳恐难喻。
单父不下堂，阳春被黎庶。
绣谷即事
周密（宋代）

春苦无多已绿阴，重来泉石快幽寻。碧桃一院无人到，独自闻莺独自吟。
傲将军歌赠周叔子马帅
刘宰（宋代）

君不见细柳将军专号令，壁门不受天子命。
又不见隆中将备天下奇，屈致不可就见之。
丈夫意气类如此，达则守官穷守已。
斋坛未築国士去，军令已申美人死。
王翦定须六十万，李牧必遵前日轨。
扫门求见齐舍人，魏勃妄庸何足使。
武皇踞厕对卫青，淮南君臣暗欢喜。
寥寥古道不复见，后来捷径何纷纷。
炙手傥可热，舐痔未为勤。
金珠要结偏奴隶，鈇钺倒置由他人。
傲将军，今无矣。
杜预苞苴通贵近，裴度浮沉聊卒岁。
两贤屹立尚如斯。哙等区区焉足计。
傲将军，今有之，
我得见之喜可知。行年六十未为老，
三衙致位官非卑。毛锥子，
毋我欺。妙年手折腾桂林枝，
长钥大剑尔胡为。十载安边功，
书遍太常旗。周宣方歌境土复，
吉甫已赋明哲诗。诏书星斗烂，
驲骑风雷驰。平生许国心，
日莫恐倒施。皂囊九扣阍，
山立志不移。时携一樽酒，
山水自娱嬉。傲将军，
谁与同。子真已去吴门市，
杜陵不见天随翁。赖有调傥朱，
杖履时相从。虎丘山头弄明月，
姑苏台上吟清风。为乐良有极，
大义终无穷。谨勿扁舟载西子，
有时猎渭占非熊。
偈颂四十二首
释祖先（宋代）

旧岁夜来去，去从何处去。
新年今日来，来从何处来。
既无来，又无去，
铁壁银山成指注。
灵隐莲峰堂
孙雄飞（宋代）

堂开金色界，梵客为钩帘。
山影碧侵座，水声清绕檐。
粉云埋石脚，珠露泣松髯。
终拟携孤笛，凭栏唤玉蟾。
十僧诗和曾子唯 其八 山僧
黎景义（明代）

峻岭超尘劫，云霞半寺涵。嶵嵬参大乘，合沓礼瞿昙。

旷谷酬晡罄，重缁染曙岚。龙吟如更响，疑是在终南。
分韵赠施愚山
徐乾学（清代）

海内风流属钜公，青帘白舫五湖东。来寻耆旧兵戈后，遍历溪山暑暍中。

猿鹤难忘宛上宅，烟霞欲号蒋陵翁。蓬门幸得高轩至，长记琴壶一夕同。
和子华许昌道中诗有隐逸之思
韩维（宋代）

悲风中夜兴，寒气入我室。
颓然揽衣坐，中怀百忧溢。
我生乏壮图，少小事刀笔。
窥古得微尚，趋时寡良术。
野性不受羁，尘事忧见桎。
况兹罗大艰，哀号重衰疾。
生意且萧瑟，何必慕禄秩。
风俗日以恶，险诈路百出。
素昧防闲术，睹此实怖慄。
鸡豚燕嘉辰，鱼钓乐暇日。
读书取知道，白首穷经一。
甘从野儒事，庶保幽人吉。
咄哉轩冕徒，校此孰劳佚。
次韵子我兄和沈侍御史吴兴酬唱诗三首 其一
江端本（宋代）

苕霅忆初泛，星霜今几周。芳莲霞比色，晚水月同游。

未尽烟波赏，先惊岁月遒。风尘今满眼，遥想芰荷秋。
相见欢 其二 吴兴感事
吴绮（清代）

西风落日登台，眼重开。无数绕城山色送青来。

古今事，吴越地，几雄才。一片项王马埒乱云堆。
伏日同吴虎臣诸君避暑玄湖
李英（清代）

海燕飞飞西复东，几人钓艇石湖中。天边珠树三峰白，镜里荷花六月红。

落羽独怜游洛客，问奇时傍灌园翁。烟霞处处堪招隐，谁道淮南有桂丛。
题东明寺
蜀僧（宋代）

三十年前镇益州，紫泥丹诏凤池游。大钧播物心难一，六印悬池老未休。

佐主不能如傅说，知几那得似留侯。功名富贵今何在，寂寂招题一土丘。
岳中寄殷处士
齐己（唐代）

出岳与入岳，前题继后题。遍寻僧壁上，多在雁峰西。

近说游江寺，将谁话石梯。相思立高巘，山下草萋萋。
寿涪州李汉辅使君
阳枋（宋代）

见得州如斗大轻，间将五马击榕阴。
两江波上千家月，万卷堂中一片心。
尚笑龚黄为计浅，更寻伊洛问钩深。
莫悭仙李盘根实，可与轻红种作林。
荆门病中寄怀贯微上人
齐己（唐代）

我衰君亦老，相忆更何言。除泥安禅力，难医必死根。

梅寒争雪彩，日冷让冰痕。早晚东归去，同寻入石门。
题燕士李叔成静怡精舍
宋沂（元代）

守道岂忘世，脉脉重端居。旷怀不可极，清风生太虚。

寂寂独无营，欣欣常有馀。童子启窗户，昼读孔氏书。

窅然在隘巷，时来长者车。问我何栖迟，东陵未丘墟。

矧伊幽州士，胡为卧空庐。答云各有志，素丝尚匪污。

相从赋《黄鸟》，驾言歌《白驹》。凤兮或来下，愧彼狂接舆。
再和磨字韵谢后村以余评新稿见寄
林希逸（宋代）

持荷苦口辞宫锦，伐木多情忆钓蓑。童子无言堪问答，武公虽圣更嗟磨。

禅宗尚别偏中正，圣处犹分清任和。吟苦正求人订正，柴门何幸许相过。
长安十六夜歌
皇甫汸（明代）

长安十六夜如洗，千门万户烟花里。
闺中少妇夜出游，陌上行花忽成市。
粲粲珠钿映月来，翩翩翠袖抟风起。
风前月下逞娇姿，爱惜春花能几时。
无那蓂荃先落荚，只愁杨柳渐飞丝。
游丝飞入黄金地，扑牖穿帘果何意。
凤甸常悬祷雪忧，鳌山久罢观灯戏。
灯光却照五侯家，列炬然膏满绛纱。
岂谓铺金能作埒，亦知剪彩易为花。
银花火树开佳节，遂令观者相环列。
霍氏门墙有后尘，魏其池馆空前辙。
凄凉往事已为陈，恨杀怀春似玉花。
莫贱兰房今夜女，故多椒掖旧时亲。
明珰尽结琼瑶丽，袨服争看锦绣新。
襦曳茝时香散霭，袜移莲处暗生尘。
香尘冉冉随芳步，共道非烟亦非雾。
驰目还怜梁下期，客冶又为桑间误。
皞阇今已羡如云，夙夜谁当畏行露。
铁锁遥开天上桥，渐台何必待符招。
二南倘被翘薪化，四海应回广髻谣。
游峡山飞来寺
高绅（宋代）

古寺清江上，维舟夕照前。
山根盘到海，塔影直侵天。
萝月空禅石，霜钟落客船。
秋风懒回首，送目入云烟。
虞美人·魏家品是君王后
刘辰翁（宋代）

魏家品是君王后。岂比昭容袖。

风吹满院绣囊香。谁赐大师师号、退昭阳。

飞霞一落无根蒂。空堕重华泪。

离披正午盛时休。闲为思王重赋、洛神愁。
续梅花七绝 其六
方一夔（宋代）

约束寒梅作主张，此花解事助凄凉。暗香月下熏诗骨，怪见吟来句句香。
王德言夏日西湖晚步十韵次而和之
梅尧臣（宋代）

雨余残照在，塘静独行行。
荷积水珠重，天收霓帔轻。
倦禽倚卧柳，聚蚓殢坳泓。
帽侧林枝碍，裳褰野蔓萦。
芡韬园客剥，蒲刃水妖惊。
决决流泉活，蒙蒙夕雾平。
榴房生蠹落，蛛网害虫成。
坎黾无时怒，浑鱼自乐清。
高台从兽窟，古道有根横。
写景未能就，娟娟月上城。
满江红 羽檄交驰，慨然有从军之志，感而赋此
徐釚（清代）

宝剑装成，思燕颔、当年投笔。讵便少、乌号赤兔，流星霹雳。

笳吹横天营壁冷，戈错匝地烽烟急。问何为、犹自著青衫，真无策。

射虎恨，难消释。斩蛟志，今须毕。把茶经笛谱，忙忙收拾。

生怕死埋白玉麈，且教醉拓黄金戟。看马前、飞檄扫千军，呼杀贼。
天山观雪王昭仪相邀割驼肉
汪元量（宋代）

北征已十年，抑郁悲局促。
拄杖看天山，雪光皎如玉。
满目鸇鹰飞，晴天猎鸿鹄。
羁人灶无炊，竟夕枵其腹。
美人塞边来，邀我分豆粥。
手持并铁刀，欣然割驼肉。
勿诮草堂翁，一饱死亦足。
起潜观心四绝词旨俱胜仍用非字奉酬以尽愚衷
钱时（宋代）

浑然天爵本无非，过眼荣华亦已微。
忆得古人诗一句，锦城虽好不如归。
贺新郎·璎珞珠垂缕
王迈（宋代）

璎珞珠垂缕。看花冠、端容丽服，补陀岩主。只坐尘缘蹉一念，朱紫丛中得度。人世福、夫人兼五。银鹿诸孙来定省，对金屏、绣幕辉云母。人顶礼，柳行路。所居地名柳行。朝朝口诵琅函句。觉从来、寿人福善，老夭无误。消得天恩封福国，锦诰鸾翔凤舞。听来岁、日边佳语。上殿肩舆帘蹙绣，遣佳儿、扶掖天应许。笑陈媪，三题柱。有陈夫人者，
采莲曲
文同（宋代）

绿缬裆，红绣裳，衫盘蜂蝶裙鸳鸯。雕瑰错宝垂鬓长，紫冒翠盖鸯新妆。

蹁跹曲堤下回塘，画桡送入波中央。罗袖卷起金钏光，摇轻撼脆敲短芒。

丹琼绀玉低复昂，沾裛薄粉扑嫩黄。蚕腰蛛腹丝飘扬，列坐綵舫求比方。

笑声吃吃动明珰，挨蒲拂蓼次岸旁。风吹落霞供晚凉，西城鸦鸦啼女墙。

归来索酒酌满觞，吴屏蜀帐围象床。困卧不起灯烛张，琉璃盎缶丛生香。
张帅置酒环波觞孙会之签判严造道主簿及蕃作
赵蕃（宋代）

炎蒸三伏有无中，十里荷花四面风。
严濑苏门两奇侣，一尊共德使君公。
感兴
陆游（宋代）

文章天所秘，赋予均功名。
吾尝考在昔，颇见造物情。
离堆太史公，青莲老先生，悲鸣伏枥骥，蹭蹬失水鲸；饱以五车读，劳以万里行，险艰外傋尝，愤郁中不平。
山川与风俗，杂错而交并，邦家志忠孝，人鬼参幽明，感慨发奇节，涵养出正声，故其所述作，浩浩河流倾，岂惟配诗书，自足齐韺茎。
我衰敢议此，长歌涕纵横！
题沩源
释德洪（宋代）

临机不堕照，如水已知源。从此常流出，其声离语言。

算沙嗟意马，捉月笑情猿。若解提空印，休登立雪轩。
夜至淮阴中丞刘公临访遂宴台院
严嵩（明代）

凫渚风灯乱，传呼绣斧来。那知维月舫，更得近霜台。

披豁闻高论，将明仰上才。华觞春漏永，怀抱故须开。
减字木兰花 溪山夜雨，摹董北苑
程颂万（清代）

睡云刚醒。大地山河慵不整。白屋清泉。可许闲人作地仙。

矮亭修竹。鸡犬为留云里宿。亦可孤蓬。藏在冥蒙不漏风。
古战场
郑以庠（清代）

平沙一望息兵争，不见当年战士行。画角谯楼虫吊月，无人知是受降城。
寄怀王秀才
张实居（明代）

如君莫叹少知音，万古文章一寸心。贱至侏儒犹有粟，人能澼洸亦多金。

魂销别路梅初发，眼看闲窗草渐深。冀水燕山何处是，蘧蘧好向梦中寻。
江城子·道人活计日开颜
尹志平（元代）

道人活计日开颜。性多宽。六神安。晦迹韬光，无事到心间。养就亘初灵底物，名利客，不如闲。人生能有几多欢。老摧残。死生关。六道轮回，来往苦艰难。好认吾门亲至道，情欲断，出尘寰。
自武陵至沅陵道中杂诗十首 其五
何景明（明代）

驱马山上行，山高何巍巍。修阪接飞翼，百步仍九回。

俛视烟霭中，众山郁何垒。茫然望四海，万物亦已衰。

昔我别京国，朱华犹未希。岁节忽复易，何时当旋归。
贤者之孝二百四十首·阮孝绪
林同（宋代）

觅参不可得，忽感鹿前行。
行到鹿灭处，元来此地生。
陈正字山居
李咸用（唐代）

一叶闲飞斜照里，江南仲蔚在蓬蒿。天衢云险驽骀蹇，

月桂风和梦想劳。绕枕泉声秋雨细，对门山色古屏高。

此中即是神仙地，引手何妨一钓鳌。
喜雨
邹浩（宋代）

不雨人忧旱，晨兴忽沛然。早禾欣长王，炎瘴敢留连。

气象还丰岁，歌谣动乐川。皇恩亦如此，特放我归田。
和答邓梅坡先生
湛若水（明代）

与尔同庚三十许，江门风咏亦同春。殊途达塞都归梦，到底江山不负人。

肯信太山无绝顶，更开云谷了閒身。昨来耻独终行独，槁坐樵云只忆君。
君表自西林还城中以诗二首为别
孔武仲（宋代）

巉巉庐阜秀侵天，有意登临已十年。
美味君才尝一脔，明珠我欲探重渊。
他时白首须归隐，此去青云更著鞭。
扶仗为公寻好处，往来同径得参禅。
鹧鸪天·离豫章别司马汉章大监
辛弃疾（宋代）

聚散匆匆不偶然。二年遍历楚山川。但将痛饮酬风月，莫放离歌入管弦。
萦绿带，点青钱，东湖春水碧连天。明朝放我东归去，後夜相思月满船。
人寿
释文珦（宋代）

人寿百年三万日，有谁曾满百年来。
腾腾任运聊堪乐，汩汩劳生尽可哀。
富贵惟增身外累，酕醄当覆掌中杯。
到头一等皆归死，未死须教笑口开。
西王母吟
佚名（先秦）

徂彼西土。爰居其野。虎豹为群。于鹊与处。嘉命不迁。我惟帝女。

彼何世民。又将去予。吹笙鼓簧。中心翱翔。世民之子。惟天之望。
梅花集句 其一五○
李龏（金朝）

素面凝香雪，孤根尚惹苔。春风有馀力，一一为愁开。
奉使益州至长安发钟阳驿
卢照邻（唐代）

跻险方未夷，乘春聊骋望。落花赴丹谷，奔流下青嶂。

葳蕤晓树滋，滉漾春江涨。平川看钓侣，狭径闻樵唱。

蝶戏绿苔前，莺歌白云上。耳目多异赏，风烟有奇状。

峻阻将长城，高标吞巨舫。联翩事羁靮，辛苦劳疲恙。

夕济几潺湲，晨登每惆怅。谁念复刍狗，山河独偏丧。
题樗轩线泉及闻琴
石公弼（宋代）

竹引高山一线泉，细如丝发亦涓涓。莫嫌此去沧溟远，流水更听琴上弦。
罗监庙挽诗
魏了翁（宋代）

春风擢擢秀阶庭，岁晚悠然物外身。
不把簪缨伤野趣，肯迂剑外拂天真。
种成坟上一枝桂，空老堂前百岁椿。
乡里善人今已矣，龙门送客一酸辛。
杜中丞书院新移小竹
王建（唐代）

此地本无竹，远从山寺移。经年求养法，隔日记浇时。

嫩绿卷新叶，残黄收故枝。色经寒不动，声与静相宜。

爱护出常数，稀稠看自知。贫来缘未有，客散独行迟。
千秋岁·水边沙外
秦观（宋代）

水边沙外。城郭春寒退。花影乱，莺声碎。飘零疏酒盏，离别宽衣带。人不见，碧云暮合空相对。
忆昔西池会。鹓鹭同飞盖。携手处，今谁在。日边清梦断，镜里朱颜改。春去也，飞红万点愁如海。
二更自宝幢河放舟寒甚不得睡
姚燮（清代）

凄我逢今夕，灯寒一舸孤。水流闻处涩，梦气索来枯。

天宇冰霜紧，人间岁月徂。敢教春意蓄，鍊骨到梅癯。
生查子·重叶梅
辛弃疾（宋代）

百花头上开，冰雪寒中见。霜月定相知，先识春风面。
主人情意深，不管江妃怨。折我最繁枝，还许冰壶荐。
牡丹
戴炳（宋代）

万巧千奇费剪裁，琼瑶锦绣簇成堆。世间妖女轮回魄，天上仙姬降谪胎。

笑脸倚风娇欲语，醉颜酣日困难抬。东君若使先春放，羞杀群花不敢开。
王子中使君家东涧脩竹
孙应时（宋代）

一径脩篁百亩深，倚天乔木更阴阴。红尘万事不到眼，好景四时长会心。

稳著亭台添远趣，透开风月自清音。使君晋宋家人物，消得閒中此醉吟。
寿曹大博以东宪台治新筑亭馆扁榜寄意 莺花世一
程公许（宋代）

涪江驶清浏，四山玉连环。中有一掌平，万井浮晴烟。

莺花随世一，妙语发天悭。公来抉其秘，作堂娱燕閒。

袭芳皆俗好，伐木友士贤。念昔白波汹，止沸谈笑间。

熙熙春台乐，谁知有今年。初度沸欢谣，愿公眉寿延。

移此世一春，浩荡弥八埏。
题王少府尧山隐处，简陆鄱阳
刘长卿（唐代）

故人沧洲吏，深与世情薄。解印二十年，委身在丘壑。

买田楚山下，妻子自耕凿。群动心有营，孤云本无著。

因收溪上钓，遂接林中酌。对酒春日长，山村杏花落。

陆生鄱阳令，独步建谿作。早晚休此官，随君永栖托。
过田家
刘应时（宋代）

鸠鸣桑树雨还来，且得农夫笑口开。
虽曰田畴多再植，定须天口作重梅。
江鱼欲买全无镪，社酒堪篘旋泼醅。
更遣儿童炊麦饭，殷勤相劝且徘徊。
题山居十绝·柳塘
胡仲弓（宋代）

翠眉低拂效宫颦，近水亭台剩得春。
千古渊明扶不起，一枝赠与折腰人。
龟石
钱时（宋代）

穹龟波暖锦江晴，不逐波流不计春。
报吉报凶空火厄，可怜枯骨要灵人。
大通烟雨
黎民怀（明代）

日永祇林幽，江空自生碧。谁能载酒游，烟云随挂席。
蔚讲师见示方使君唱酬诗次韵
戴表元（宋代）

长汀江上别多时，白发閒身天所遗。避俗如仇翻好客，知穷为祟却耽诗。

乡山云淡龙移久，湖市春寒鹤下迟。过尽榴梅与甜笋，高侯还许放侯知。
夜梦与宇文子友谭德称会山寺若饯予行者明日
陆游（宋代）

夜梦集山寺，二三佳友生。
相顾惨不乐，若有千里行。
在门仆整驾，临道骓嘶鸣。
我友顾谓我，天寒戒晨征，迟速要当到，徐驱勿贪程；丁宁及药饵，依依有余情。
邻钟忽惊觉，鸦翻窗欲明。
作诗谢我友，有使频寄声。
过岭瞻望张丞相祠
黄佐（明代）

蹇蹇宗臣起海涯，荆州南去为谁家。鼓鼙尘里青骡远，鹰隼风前紫燕斜。

揭日声华垂宇宙，格天英采在云霞。十年旧路生秋草，长忆寒梅绕树花。
翁踏孤舟立 其一
林希逸（宋代）

江远孤舟小，悠悠避世翁。望中留夕照，立处倚秋风。

一叶烟波留，千茎雪鬓蓬。短衣难掩骭，独棹似浮空。

人影樯乌并，生涯宿雁同。得鱼随贳酒，醉卧荻芦中。
忆少年 秋日登保安寺佛阁
陈维崧（清代）

半村红蓼，半村乌桕，半村黄叶。寺楼偏作势，欲斜穿山胁。

槛外霜枫眠正贴，被西风陡添鳞鬣。阁中僧夜语，有猿吟相接。
道室
陆游（宋代）

一室冷如冰，人疑在定僧。
手称丹灶火，纱护佛龛灯。
食减形虽槁，心虚气自凝。
平生坐忘论，字字欲铭膺。
阮郎归·潇湘门外水平铺
秦观（宋代）

潇湘门外水平铺，月寒征棹孤。红妆饮罢少踟蹰，有人偷向隅。
挥玉箸，洒真珠，梨花春雨馀。人人尽道断肠初，那堪肠已无。
送顾少府之永康
马戴（唐代）

婺女星边去，春生即有花。寒关云复雪，古渡草连沙。

宿次吴江晚，行侵日徼斜。官传梅福政，县顾赤松家。

烧起明山翠，潮回动海霞。清高宜阅此，莫叹近天涯。
篱菊呈家大人
蒋佩玉（清代）

秋光何澹荡，黄菊满篱东。瘦影安排静，幽香点缀工。

霜华延令色，晚节傲清风。独有陶彭泽，吟诗逸兴同。
喜王虞部赐进士及第
杨亿（宋代）

中台高应列星文，千骑骖驔拥画轮。
起草已夸双笔健，登科更画一枝春。
龙津如宴芝泥湿，雁塔题名麝墨新。
祇待甘泉重奏赋，彯缨长奉属车尘。
祈雨爱蒋常请求诗
张埴（宋代）

武夷老子黄弊衣，不能一煦诛虹霓。
在家颠倒来说奇，出门有请持此归。
龙川川上摇短藜，攔街拍手而笑之。
六月扫空炎歊飞，厚地裂透毛可吹。
人惟未分舂黄糜，天不下济叹息机。
忽忽三尺在睫目，川上万灶浓烟炊。
我谷螺矣随头低，垄首日上露向晞。
襦不及胫腰鎌谁，杜陵一饮又可期。
只管饭颗山吟诗，不然市井含哺嬉。
逢人手提黑羽麾，长裾短帽秃秃髭。
慨言人命县一丝，造化如此人不知。
东风排云一致词，呼来雷公只婴儿。
不妨昆明数斗泥，变化斛水为三时。
少为枯槁生春熙，常清真人能尔为。
武夷老子黄弊衣，不能一煦诛虹霓，
噫。
钱塘怀古
董师谦（宋代）

衣带一条水，靴尖三百州。
市朝陈迹在，图籍别人收。
南渡衣冠尽，西湖歌舞休。
久知事当尔，曾记五更头。
廿二日施教授父生朝又有子入佛
韩淲（宋代）

贤关有子上云梯，更著谈空说妙儿。窦十郎于今可庆，庞居士在古为奇。

双全福寿人皆仰，三昧薰脩我独知。春日千花记初度，玉溪閒客为声诗。
夏日过仁甫山馆见榴花开因宿小楼
王鸣雷（明代）

五月炎蒸起百忧，旅怀相对似穷秋。花枝有火烧红眼，镜底无天雪白头。

鸟去华林金翠落，猿归碧涧玉环投。一池风起芰荷气，明月梦醒人在楼。
留别从弟郴
许棠（唐代）

同承太岳胤，俱值太平时。丹陛怀趋计，沧洲负去期。

久贫成蹭蹬，多病惜支离。宗分兼交分，吾知汝亦知。
屈原
张耒（宋代）

楚国茫茫尽醉人，独醒惟有一灵均。
餔糟更遣从流俗，渔父由来亦不仁。
送吕希道少卿知滁州
苏辙（宋代）

长怪名卿亦坐曹，忽乘五马列旌旄。
才多莫厌官无事，郡小不妨名自高。
庶子定应牵赋咏，醉翁聊复继游遨。
试寻苦战清流下，要识经纶帝业劳。
山居杂感 其一
王鸿兟（清代）

莫为观棋代不平，离离草亦有枯荣。得雌或霸陈芳国，化翼安归舍卫城。

门外种篁坚晚节，栏前坠果约秋声。青衫青史成双恨，老泪龙钟送此生。
湖州歌九十八首 其八十一
汪元量（宋代）

僧道恩荣已受封，上庠儒者亦恩隆。
福王又拜平原郡，幼主新封瀛国公。
九日偕龚沤舸郭小岩门人范生问庭萧生含素唐生云溪王生清如游青多山登高席间分韵得来字次山谷韵
徐盛持（清代）

平生抱山癖，人事撄氛埃。名山多负负，到处空复回。

登高访青多，盘纡白云隈。冈峦互扃钥，深入豁然开。

巍巍净居寺，殿阁森良材。佛家亦兴废，今昔良可哀。

蹑屐遍探幽，言寻山水涯。嵚崎磊落石，飞云绝梯阶。

亭台半倾圮，结构无文榱。泠泠曲涧泉，清不受尘埋。

听泉待月桥，道心生秭垓。天工胜人为，此理讵疑猜。

我闻王姚江，讲学辨根荄。聚徒居此山，岁举春秋杯。

书声振林谷，相得遗形骸。千载杳难期，五贤祠山摧。

吾道竟何如，后学谁追陪。讲堂不可再，俗僧徒掀豗。

吊古感苍茫，𤠔鸟声清哇。人杰地乃传，我今七贤偕。

重阳无风雨，欢携酒榼来。扪萝意延伫，日暮舆夫催。

何时买山隐，归路重徘徊。
杂诗七首·其一
黄庭坚（宋代）

此身天地一蘧庐，世事消磨绿鬓疏。
毕竟几人真得鹿，不知终日梦为鱼。
送尹昆润之漳州
陈履（明代）

寒冬雪满黄金台，谁怜此日离尊开。客中送客难为别，尊前起舞独徘徊。

忆昔看花正春早，弟兄并驾长安道。一时意气薄云霄，过逢把袂宽怀抱。

炎天风雨共栖迟，倏忽秋高鸿雁悲。时光荏苒随流水，兄弟纷纷渐别离。

嗟君与我多留滞，岁晚凄凉苦羁思。趋朝尚得两相看，索居更喜时相慰。

只今见尔驱车行，愁余落寞空含情。骊歌一曲堪肠断，临歧杯酒宁辞倾。

君行直向梅关路，过家春色应无数。开尊莫恋竹林欢，闽海苍生望霖雨。
秋花十咏 其四 蓼花
方一夔（宋代）

似是根株食辣虫，知君苦梗老霜风。功名莫道全无意，火气腾腾浮面红。
问嫦娥
夏原吉（明代）

试将杯酒问嫦娥，月殿迢迢路几何。玉斧修时谁斡运，金蟆食后孰揩磨。

明皇秋夜游来否，太白当年捉得么。我欲乘风攀桂子，霓裳肯为舞婆娑。
为阅俳优诸相赠优歌道士
耶律铸（宋代）

一曲春风踏踏歌，月光明似镜新磨。谁游碧落骑鸾凤，记姓蓝人是彩和。
山庄午节次韵酬雪湖二首 其一
谢迁（明代）

柳阴深处钓鱼船，风送荷香醒昼眠。诗债漫偿端午节，梦魂不到九重天。

青松列架云横壑，白鹭群飞水护田。一曲南薰消永日，知音相遇两欣然。
送魏大从军
陈子昂（唐代）

匈奴犹未灭，魏绛复从戎。
怅别三河道，言追六郡雄。
雁山横代北，狐塞接云中。
勿使燕然上，惟留汉将功。
奔牛堰
陈造（宋代）

挽舟下奔牛，挽丁已疲极。
长衖此埭东，衖心齿砂砾。
千指取寸进，赑屃山可拆。
舟子提肺肝，舟材宁铁石。
即今扬尘处，劣计三百尺。
时贤或兴怀，仅费十夫力。
往来日几舟，孰者违此厄。
为人计安便，作吏戒徒食。
斯人仍斯患，胡必须目击。
犹为埭兵地，吾言竟何益。
留题彭泽故县修真观
张孝祥（宋代）

五月问修途，今日一百里。莫投彭泽县，愧此邑中士。

古观官道傍，借榻暂少憩。折腰向道士，乞我五斗米。

聊为奴仆饭，明日更早起。
和颜长官百咏·边庭
朱继芳（宋代）

探使归来半信疑，帐前相语怕人知。
沉香雾里娇弦暖，莫遣边愁到两眉。
西江月（叔父庆八十会作）
葛胜仲（宋代）

瑞兽香云轻袅，华堂绣幕低垂。人生七十尚为稀。况是钓璜新岁。

登俎青梅的皪，明阑红药芳菲。天教眉寿过期颐。常对风光沈醉。
戏赠张汉卿
楼钥（宋代）

张侯理窟妙无穷，雅谑于人亦有功。
渺渺江湖千万顷，未闻饿死信天公。
岩桂花
朱松（宋代）

开门惊积叶，秋气日以厉。独芳摇落中，粲粲岩下桂。

幽芳不自怜，怊怅纷满地。未忍蹋残英，何以娱晚岁。
念奴矫·送陈正言
家铉翁（宋代）

南来数骑，问征尘、正是江头风恶。耿耿孤忠磨不尽，惟有老天知得。短棹浮淮，轻毡渡汉，回首觚棱泣。缄书欲上，惊传天外清跸。
路人指示荒台，昔汉家使者，曾留行迹。我节君袍雪样明，俯仰都无愧色。送子先归，慈颜未老，三径有余乐。逢人问我，为说肝肠如昨。
奉酬皮先辈霜菊见赠
崔璞（唐代）

菊花开晚过秋风，闻道芳香正满丛。

争奈病夫难强饮，应须速自召车公。
明道元年章献明肃皇太后朝会十五首 其三 群臣酒行用《礼安》。
郊庙朝会歌辞（宋代）

礼均孝慈，乐合韶武。至德光矣，鸿恩亦溥。上下和济，华夷乐湑。

盏斝三行，盛仪斯举。
满庭芳 丰楼饯春，同子珍步子宜韵
樊增祥（清代）

青杏生仁，紫桐吹絮，雨余春事将阑。旧行觞地，芳草未应残。

花暗一重槅子，当花处、休掩红蛮。江南路、青鸾信杳，日莫此凭栏。

姗姗。红烛底，招来旧燕，细语相关。算双瞳爱水，也抵桑乾。

莫怨东风扫地，玉阶畔、红药轻翻。新来事，银笺叠谱，还借素筝弹。
三鸟咏之三子规行
贺铸（宋代）

长江靡迤山坡陀，旅竹荒松蒙茑萝。
蚕初眠起风日暖，梅弄黄茑烟雨多。
山间有径行逶迤，倦客据鞍生睡魔，
奈尔思归啼鸟何。子规鸟，
不如归去好。谁家西北最高楼，
几为王孙怨芳草。子规怜尔解归飞，
我独何心长不归。十年迹绝苏门道，
梦里旧游知是非。一官窃食官仓米，
十口之家饱而已。金印锦衣耀闾里，
少年此心今老矣，问舍求田从此始。
送田耕月游吴 其二
毛珝（宋代）

登桥仍问渡，迢递到吴中。倩仆挑茶灶，移船避钓筒。

月生林屋洞，潮接馆娃宫。得句人传去，苏笺价益穹。
偈一百二十首 其五
释怀深（宋代）

年年此日是重阳，篱菊如闻去岁香。莫笑枝条太枯槁，从今别有好商量。
湖上行
王洪（明代）

湖中昨夜春水生，湖头嗷嗷鸿雁鸣。人家远近湖上住，有水可鱼田可耕。

去年种禾湖水北，一家大小多得食。今年种麦曾赛神，一亩占收三两石。

门临官路人往来，无事莫教门早开。牛羊鹅鸭散平野，日暮不收常自回。

大儿已长当门户，小儿十岁能摇橹。妇人终日坐篷窗，补却鱼网缝衣裳。

衣食宁论厚与薄，人生无如生处乐。
上封
戴复古（宋代）

楼台逼霄汉，窗户纳云霓。
回顾千岩路，如登万仞梯。
泉从山顶出，雪压树头低。
高绝无人境，非僧不可栖。
山晚
永忠（清代）

暝色自上下，高居始见之。极目但苍莽，不辨城与陴。

璧月东南来，渐有清华滋。选石坐试茗，近傍龙泉池。

此时妄想尽，惟吟五字诗。
垂丝海棠盛开
杨万里（宋代）

垂丝别得一风光，谁道全输蜀海棠。
风搅玉皇红世界，日烘青帝紫衣裳。
嬾无气力仍春醉，睡起精神欲晓妆。
举似老夫新句子，看渠桃杏敢承当。
止柴胡店避雨在滕县南故薛城近焉
钟芳（明代）

微雨斜侵车幰，仆夫先后咨嗟。暂倚蓬门小憩，为谈农圃生涯。
秋夜月 本意
叶静宜（清代）

玉钩初上帘旌。夜云轻。寂寞梧桐深院、月华明。

团圞影。清辉冷。恁无情。底事年年圆缺、更阴晴。
远游
孟郊（唐代）

慈乌不远飞，孝子念先归。而我独何事，四时心有违。

江海恋空积，波涛信来稀。长为路傍食，著尽家中衣。

别剑不割物，离人难作威。远行少僮仆，驱使无是非。

为性玩好尽，积愁心绪微。始知时节驶，夏日非长辉。
和钟西耘庶常德祥律门感怀诗
黄遵宪（清代）

八成无事息兵车，七叶讴吟洽里闾。
岂谓浮云变苍狗，竟教明月蚀詹诸。
骊山烽火成焦土，牛耳牲盘捧载书。
秋草木兰驰道静，白龙微服记为鱼。
上张令公
王维（唐代）

珥笔趋丹陛，垂珰上玉除。步檐青琐闼，方幰画轮车。

市阅千金字，朝闻五色书。致君光帝典，荐士满公车。

伏奏回金驾，横经重石渠。从兹罢角牴，且复幸储胥。

天统知尧后，王章笑鲁初。匈奴遥俯伏，汉相俨簪裾。

贾生非不遇，汲黯自堪疏。学易思求我，言诗或起予。

当从大夫后，何惜隶人馀。
泛舟松江
叶时亨（宋代）

短棹夷由落照间，不堪凝望发愁端。
雁行影没暮天阔，苹叶香残秋水寒。
朝市触涂成险棘，风波投足却轻安。
白鸥盟在容寻理，急办烟蓑与钓竿。
萧升荣母曾孺人挽诗 其一
顾清（明代）

堂北霜风紧，天涯客梦催。犹看衣线在，不及诰鸾回。

遗德良人感，新铭阁老裁。前山松柏迥，猿鹤助悲哀。
句
宋咸（宋代）

实花初烂欲连枝。
虞美人
张炎（宋代）

住，随风好去落谁家。”作忆柳曲

修眉刷翠春痕聚。难翦愁来处。断丝无力绾韶华。也学落红流水、到天涯。

那回错认章台下。却是阳关也。待将新恨趁杨花。不识相思一点、在谁家。
送汪扶晨奉吴山大师灵龛返葬黄山 其六
屈大均（明代）

轩辕宫阙在黄山，万丈丹梯尔重攀。石匣故应收舍利，遗书还与散人间。
中都之嘉会门陈亦颜为堂日城南书院取韩文公
曾丰（宋代）

买宅犹难况买隣，一区判与九衢亲。
那知万壑千岩性，不受高车驷马尘。
寒夜怀友和时登叔祖韵
樊莹（明代）

林霏敛夕阴，庭际集繁霜。怀人不成寐，起视天苍苍。

萧条履长夜，悽戚增悲伤。念彼离别久，中情讵能忘。

徒见斗牛星，相距南北方。
菩萨蛮·窗前桃蕊娇如倦
纳兰性德（清代）

窗前桃蕊娇如倦，东风泪洗胭脂面。人在小红楼，离情唱《石脂》。
夜来双燕宿，灯背屏腰绿。香尽雨阑珊，薄衾寒不寒。
梁溪欸乃歌七首 其一
赵继光（清代）

周家泰伯宋龟山，道德涵濡惠水间。一样文明称鼻祖，弦歌声里化荆蛮。
宿贾岛原居（一作寻贾岛原东居）
马戴（唐代）

寒雁过原急，渚边秋色深。烟霞向海岛，风雨宿园林。

俱住明时愿，同怀故国心。未能先隐迹，聊此一相寻。
余在本村课诸弟子所处学堂被邪火连烧四次故出外佣书有感而作
温权甫（清代）

追悔前非四十旬，薄田虽有不疗贫。宦游竟到伤心处，村馆那堪邪火神。

偏是穷酸多怪事，更兼饿鬼恋儒巾。而今幸遇有知己，教育英才报故人。

初下讲帏教读书，读书之乐乐何如。波摇浓墨窗舍静，手肄残编月影虚。

驾宋轶唐疑志弱，达天知命愧才疏。一翻颠踬一翻益，不尽年华正有余。
颂古三十二首
释明辩（宋代）

天高云静月弯弯，雨过秋空眼界宽。
百亿文殊真妙体，分明只在一毫端。
闻人述浦城近事，慨然伤之
钱澄之（清代）

仙霞关上雁来稀，碧血惊闻溅绣衣。汉节不随秋草没，胡笳竟逐塞尘飞。

甘心息妫雠何论，绝意文君赎不归。臣节已完吾事毕，苏卿岂问去妻帏！
秋日自丹噶尔赴西宁
来维礼（清代）

阴雨无情阻客程，驱车破晓出山城。莫愁前路无相识，无数青山带笑迎。
读后汉逸人传二首
张谓（唐代）

子陵没已久，读史思其贤。谁谓颍阳人，千秋如比肩。

尝闻汉皇帝，曾是旷周旋。名位苟无心，对君犹可眠。

东过富春渚，乐此佳山川。夜卧松下月，朝看江上烟。

钓时如有待，钓罢应忘筌。生事在林壑，悠悠经暮年。

于今七里濑，遗迹尚依然。高台竟寂寞，流水空潺湲。

庞公南郡人，家在襄阳里。何处偏来往，襄阳东陂是。

誓将业田种，终得保妻子。何言二千石，乃欲劝吾仕。

鹳鹊巢茂林，鼋鼍穴深水。万物从所欲，吾心亦如此。

不见鹿门山，朝朝白云起。采药复采樵，优游终暮齿。
重阳太守招登东山以腹疾不能赴
郑刚中（宋代）

卧对佳辰两鬓斑，幽忧深闭屋三间。芎能去湿方摩腹，菊可延龄少慰颜。

骨瘦免教先落帽，酒行无分作颓山。摇知太守登高处，座客诗成烛影闲。
山居十六咏 其十 著图书所
方岳（宋代）

钟乳三千两，胡椒八百斛。笑杀山中人，破纸塞故屋。
僧敲月下门
林希逸（宋代）

深夜沉沉寂，谁行下岭坳。寺深明月照，门闭老僧敲。

剥啄林间寺，婵娟云外梢。山童破幽梦，人影并疏茅。

殿冷存馀篆，窗明待解包。山虚传谷应，惊鹊亦离巢。
觉林八景 其二 莲峰垂露
金科豫（清代）

莲峰向晚开，馥郁凝香雾。夜半月华明，隐约垂仙露。

滴滴慧珠圆，飘落应无数。
次太守郑安恭探梅过西湖韵二首
张栋（宋代）

金方正位凿平湖，物景堪将入画图。
两岸雨垂杨柳重，一汀沙立鹭鸶孤。
泓澄良夜摇明月，潋滟高秋蘸碧芦。
寓目潇湘徒有约，残阳归去独踌躇。
退将
李龏（金朝）

自惭战阵未曾亲，便待归田养幸身。随仗马闲秋骨瘦，打毬单散晓眉嚬。

游边尚忆擒虓将，画阁何堪作老臣。昨日望春门外过，铁鞭惆怅暗生尘。
再和前韵 其六
郑清之（宋代）

茂先博物懵星台，世味沉酣酷鸩怀。风月自为无尽藏，湖山谁鸩爱闲来。

竞知疾下多车乘，岂悟机危蹈廪阶。幸与乐天相伴住，休论达者谓何哉。
净庵居士求颂
释可湘（宋代）

不书心字涴窗门，玉混泥沙体自分。
万虑顿忘诸秽息，碧天无滓水无痕。
赠深老
葛胜仲（宋代）

折床学子厌如云，卷席归栖震泽滨。识了大千俱是幻，理穷馀二即非真。

已辞白社拘方侣，更笑红楼应制人。弟子安心安已竟，不知若个是迷津。
寄令狐绹相公
贾岛（唐代）

驴骏胜羸马，东川路匪赊。一缄论贾谊，三蜀寄严家。

澄彻霜江水，分明露石沙。话言声及政，栈阁谷离斜。

自著衣偏暖，谁忧雪六花。裹裳留阔襆，防患与通茶。

山馆中宵起，星河残月华。双僮前日雇，数口向天涯。

良乐知骐骥，张雷验镆铘。谦光贤将相，别纸圣龙蛇。

岂有斯言玷，应无白璧瑕。不妨圆魄里，人亦指虾蟆。
闾丘大夫挽词 其一
邹浩（宋代）

鸳鸾纷集日，松桧掩新茔。持节空诸路，分符谩列城。

闽山馀旧峻，淮水漾前清。地下虽难作，功名凛似生。
观山寺
李元畅（明代）

苏门不可到，鸾啸学孙登。急雨扶秋色，孤云伴定僧。

竹房全凿翠，茶鼎半烧藤。礼罢诸天黑，归途影佛镫。
求初老墨梅
释祖可（宋代）

手开玉玺心希有，乃得横烟冰雪枝。枯木堂中安用许，适堪病眼发新诗。
虞美人·看花
叶小鸾（明代）

阑干曲护闲庭小。犹恐春寒悄。隔墙影送一枝红。却是杏花消瘦、旧时风。
海棠睡去梨花褪。欲语浑难问。只知婀娜共争妍。不道有人为你、惜流年。
上令狐相公
赵嘏（唐代）

鹗在卿云冰在壶，代天才业奉訏谟。荣同伊陟传朱户，

秀比王商入画图。昨夜星辰回剑履，前年风月满江湖。

不知机务时多暇，犹许诗家属和无。
运司园亭十咏 其四 海棠轩
章楶（宋代）

珍葩寄幽岛，正对孤轩植。优柔自俯仰，红绿若组织。

春酣晴日曛，坐久浓香逼。池面净可鉴，朝霞罩澄碧。
普陀山观音岩祈雨一首
王阮（宋代）

南风不为雨，躬即宝陀求。地势到此尽，天河相接流。

鳌舒千丈背，蜃吐数层楼。念彼观音力，杨枝洒有秋。
梦觉
傅察（宋代）

日永不可过，夜凉愁更多。
蝉声嘶晚月，孤枕梦如何。
留题兴唐寺
赵嘏（唐代）

满水楼台满寺山，七年今日共跻攀。

月高对菊问行客，去折芳枝早晚还。
前日小集梅花犹在乘兴移其下杯行乐甚是夕风
吴芾（宋代）

老去逢春倍感时，兴来聊复对芳菲。
月明更觉花枝好，风动还惊雪片飞。
一笑休辞今夕醉，四并须信古来稀。
乘闲莫惜频相过，要共携壶上翠微。
中桥北送穆质兄弟应制，戏赠萧二策
李益（唐代）

洛水桥边雁影疏，陆机兄弟驻行车。

欲陈汉帝登封草，犹待萧郎寄内书。
赠送张愈秀才
晁补之（宋代）

秋水幽幽济河道，君挂蒲帆若飞鸟。
西风黄叶滞公车，鸡黍从君怀故庐。
男儿自有四方志，世上相期独荣利。
昔时马周徒步动天子，君今有用当如此。
东门送客
李端（唐代）

绿杨新草路，白发故乡人。既壮还应老，游梁复滞秦。

逢花莫漫折，能有几多春。
游桃源观
李含章（宋代）

碧草芊绵十洞春，青苍寒叠五溪云。
山萦乳窦层层秀，路隔桃花处处分。
苔径竹深迷鹤迹，石坛松古漏星文。
通宵回想尘寰事，好结茅茨向水滨。
答枣腆诗
石崇（魏晋）

言念将别。
睹物伤情。
赠尔话言。
要在遗名。
惟此遗名。
可以全生。
宫词一百首
岳珂（宋代）

银罂翠筦恰冬时，近腊金门赐口脂。
无数槐笼擎积雪，日华渐上万年枝。
宿山房
李建勋（唐代）

石窗灯欲尽，松槛月还明。就枕浑无睡，披衣却出行。

岩高泉乱滴，林动鸟时惊。倏忽山钟曙，喧喧仆马声。
至德中途中书事却寄李僴
卢纶（唐代）

乱离无处不伤情，况复看碑对古城。路绕寒山人独去，

月临秋水雁空惊。颜衰重喜归乡国，身贱多惭问姓名。

今日主人还共醉，应怜世故一儒生。
旧题苏武诗
佚名（两汉）

骨肉缘枝叶，结交亦相因。
四海皆兄弟，谁为行路人。
况我连枝树，与子同一身。
昔为鸳与鸯，今为参与辰。
昔者常相近，邈若胡与秦。
惟念当离别，恩情日以新。
鹿鸣思野草，可以喻嘉宾。
我有一罇酒，欲以赠远人。
愿子留斟酌，叙此平生亲。
山中之乐三章送徐明叟胡直内苏德翁归严濑并寄夏自然 其三
方回（元代）

山中之乐兮乐可忘老，匪盐匪酪兮养梨枣。曾高云仍兮动阅数世，手树成栋兮鬓犹未槁。

一屈肘兮代谢，一寤寐兮谏夷歌皓。耿客星犹在天兮，鄗坛洛庙馀烟草。

将相岂不鼎贵兮，曾腰领其未保。子独有此山中兮，作室已考。

去不我顾兮，我将焉讨。
庆元三年奉上孝宗徽号三首
真宗（宋代）

巍巍孝庙，圣德天通。
同符艺祖，克绍高宗。
有和有册，载推载崇。
镂玉绳金，登奉祏宫。
题斯行厚亲庵世祀阁二首
胡寅（宋代）

轩冕身犹寄，金赀意不存。
永怀三釜乐，当把一经繙。
静室依松柏，清规遗子孙。
里仁如长者，真使簿夫敦。
诉衷情
周邦彦（宋代）

当时选舞万人长。玉带小排方。喧传京国声价，年少最无量。

花阁迥，酒筵香。想难忘。而今何事，佯向人前，不认周郎。
白鸟
汪中（清代）

因缘幸出世，水草属前身。饱食无多欲，微躯易困人。

空檐喧夜市，古壁动凝尘。消息凉风早，浮生太苦辛。
次刘千岁喜折仲古见过二首韵 其二
曾几（宋代）

门对分流水，窗横别岸山。茅茨居不剪，蓬荜昼常关。

倾盖曾三径，摇旌每数间。犹欣龙阁老，携得好诗还。
咏西山
蔡沈（宋代）

紫荆相依倚，绿绦自蒙密。
秋兰涧中花，山果路边实。
沿岗引霜藤，临流坐寒石。
日暮阴崖开，云收远山出。
疏篱尚存菊，荒庭旧垂橘。
丝桐想虚堂，简策居静室。
俯仰今几时，漫然已陈迹。
摩挲苍苔痕，屐齿不可识。
往成都八客饯饮得同字
王灼（宋代）

镐京有八士，淮南有八公。
纷呶一夕醉，缅邈千古同。
我思锦江曲，驾言涪水东。
神交设华宴，妙语穆清风。
合坐灯炯炯，投晓山丛丛。
别去复何道，勿使酒杯空。
夜宿镇城寺
王遂（宋代）

风挟潮头上，雷将雨脚俱。
天应念民物，地得限江湖。
凿堰流平未，颓堤浪入无。
不眠频问晓，白欲上人须。
过酒家五首·其二
王绩（唐代）

此日长昏饮，非关养性灵。
眼看人尽醉，何忍独为醒。
栗里华阳窝辞 移南村辞
王质（宋代）

多柴多桑兮繁阴，栗熟兮山前山后而多闻。有人兮素心，林密林疏兮溪山自为秋春。

不见兮相思，相思兮起下床而揽衣。南畴兮嘉穟，北牖兮新葵。

转南村兮西庐，夫岂众芳兮要之。何所独无芳草兮，惟吾宇其增菲。

纷有此内美兮，奚适而非良期。勿知太元兮，又焉知义熙。
次愚谷雪韵
王舫（宋代）

榾柮炉头夜未阑，冰壶全觉漏声乾。
前山草木疑长白，下界楼台尽广寒。
骚客忽惊梅片落，老农先作稻花看。
何当一奏平淮颂，坐使皇图九鼎安。
奉次斌老送瘿木棋局八韵
黄庭坚（宋代）

竘工运斤斧，蟠木破权奇。
离离稻田畦，日静波文稀。
居然有心作，个是偶尔为。
正当合战地，仍有曳尾龟。
胶漆与颜色，金铜利关机。
抱器心自许，成功世乃知。
吾宗为湔祓，枯木更生辉。
背城傥借一，观我凯旋归。
题竹为族孙挺
杨士奇（明代）

少年祗北觐，初命戒南驰。虎踞石城壮，龙蟠钟阜奇。

国崇根本地，政肃纪纲司。佐幕先修己，趋台自履卑。

小心勤职务，一意谨操持。有过须知改，凡痾莫已医。

赴公恒起早，退食每归迟。损友非吾类，前贤尽我师。

谦虚终受益，敖惰恐招危。寡欲堪常乐，多营枉自疲。

勿贻君子贱，何畏小人嗤。馀力披书卷，平时远酒卮。

夭桃朝暮色，贞桧雪霜姿。永矢平生志，毋因薄俗移。

每虞端有道，万邑洁无私。左右亲规诲，兴居视表仪。

顾余今潦倒，念尔远暌离。行矣图树立，庶当光远期。
赠别王季野判官入闽兼柬其弟季耕照磨
王祎（明代）

维王望闽中，载德今奕世。堂堂忠悯公，致身当宋季。

道学承紫忠，名位埒真魏。忠悯实犹子，全闽属制置。

天兵既南征，奉籍来附𨽻。世皇重嘉叹，仍托七闽寄。

嗟哉日本役，遗忠更昭晰。是生清献公，荦荦公辅器。

髫年擢县宰，弱岁膺阃贰。扬历参大藩，率用儒饬吏。

廉名贵华皓，重望压同异。英英群公子，金昆联玉季。

维君美无度，梧竹含标致。词华丹凤毛，宦业皂雕翅。

譬如昆山玉，不琢自纯粹。又如古干将，芒采不可閟。

自馀诸伯仲，家业俱善继。侨居吴中久，门阀擅崇贵。

良田与美宅，先帝之所赐。忽时遭艰危，干戈遍天地。

吴城甲江左，曾是一朝弃。嗟君脱虎口，老幼得携累。

钱唐及金华，亦是少安憩。世涂仍多虞，更作入闽计。

喜兹新命攽，拔擢南剑倅。南剑介闽关，忠悯所尝治。

讵期未百年，乃睹拜厅事。颇闻故里间，丘垄多芜废。

昼锦人所誇，行矣毋濡滞。念昔陪英游，十载托深契。

时方乐承平，南吴北燕蓟。春嬉并游鞭，夜宴接歌袂。

时时发吟咏，倡和忘梦寐。兹乐岂复得，临风起歔欷。

黄尘障赤日，驿道千里逝。愿言宝尔躯，远大自今始。

慷慨丈夫怀，悽恻儿女泪。赠篇觉词繁，庶用为君慰。
试俞珣长头笔
楼钥（宋代）

倦游俞老又中州，霜兔抽豪饱盛秋。
平日相亲管城子，结交今得贾长头。
送清上人归暨阳
释行海（宋代）

中分吴越大江流，君自东归我尚留。
烟锁白杨渔浦晚，风鸣黄叶凤城秋。
穷途散尽三千客，故国难忘十二楼。
依旧团圆今夜月，照吟不照别离愁。
遣次子尹袆还黔
黎庶蕃（清代）

又将骨肉轻离别，坐遣回肠寸寸刓。昨梦已惊安节去，此行端为阿通难。

青镫老屋贫家瘦，落木西风远道寒。知汝明朝在何处，山青云白水漫漫。
再用韵寄丁知县三首
陈造（宋代）

旗亭风月小披襟，慰我东归听足音。
潮水去来当有信，岫云出入自无心。
酒杯乘兴从妨梦，诗律缘愁乐废吟。
明日扬舲回白首，烟横北固櫂千寻。
许真君天诰
范纯仁（宋代）

至人脩练久能成，此诰尝闻降帝庭。宝墨森森耸鸾凤，训词帝帝在生灵。

既将道行蒙幽显，奚必仙踪到杳冥。鹤驾云軿非我觌，祇期操履学真经。
次韵李舍人
邓肃（宋代）

道山文章伯，杖履作幽栖。
笔砚为戏事，业落翻墨螭。
平生百万为，定相初不离。
更怜世间士，尘网深相闱。
笑踵双林辙，誓破万夫疑。
八面列神王，剑戟森携持。
怒目干龙宫，机缄绝谋惟。
佛语浩无际，天地如可弥。
笑谈一转毕，璿玑时未移。
见者皆了了，钝根化神机。
不然分三藏，谁能俱不遗。
白头钻故纸，底是出头时。
此恩今欲报，四顾将谁依。
在佛本无说，於公亦何为。
珍重谪仙人，登山力未疲。
天涯渺万里，著处即为归。
随缘作赞叹，妙语何奇奇。
置之天壤间，千古无敢非。
我生多肉障，烦公示宝篦。
请作一为蔽，牟尼即仲尼。
吴吾何待制遣四鹤入山
释居简（宋代）

竹扉无人敲，掩关长夕曛。一饥苦难疗，三篾收奇勋。

鼎来四胎苦，缟袂垂玄帉。其一行且却，隐若避世纷。

其一拟前迈，步武闲如云。唳者又其次，画然戛天垠。

季氏响相答，和乐方訚訚。昂然青田英，暂尔北涧濆。

鸾鹄倘可侣，鸡鹜端不群。乘轩初何心，在阴当有闻。

日饮涧底渌，时啄岩根芸。华表怀故都，蕙帐悲移文。

苦凡岂异辙，风月当平分。主人尔同调，与俗相莸薰。

浪迹傃富贵，永怀酣典坟。衡连老苍官，从合抱节君。

遣尔寻考槃，亦足张吾军。人方斧槁梧，对此齿没龈。

骎骎恐尔及，惴惴令人慬。胸中小天地，笼中何足云。
右军得示帖赞
岳珂（宋代）

淳古有真味，不特见于结子。
兹帖之名得示，纵摹倣於唐世，
隐帖犹有西晋之遗意。彼昌黎者，
或肆讥议。谓以俗书趁姿媚，
予未敢以为是。
喜门人萧连删易梅生同日至黄州
程之桢（清代）

十载幽怀托素弦，江云如梦水如烟。荆台风雨传经夜，汉渚干如问字年。

冷宦惟添新白发，高吟还恋旧青毡。短檠破砚分明在，话到离群各黯然。
杨思悦茂才招同沈侍御金观察李山人集钱上得长字
胡应麟（明代）

荫竹穿萝一径长，谁专别墅在钱塘。尊携北海千秋色，座纳西钱万顷凉。

上客风流元贾马，中林词藻尽求羊。栖迟十载谈玄意，白发云天卧草堂。
虞美人二首·集南唐李后主句
吴庆焘（清代）

铜簧韵脆锵寒竹。云鬓裁新绿。金窗力困起还慵。怕被杨花钩金嫁东风。

笙歌未散尊罍在。只是朱颜改。风情渐老见春羞。别是一般滋味在心头。
庆宫春 送袁仲野归绍兴
朱唏颜（元代）

彩笔传歌，青衫提剑，幕中谁似风流。使檄联芳，宾筵接武，后尘风继清游。晓云春梦，试回首、星霜再周。仙曹书满，荐剡交推，一鹗横秋。扁舟乍可夷犹。一镜平湖，数点轻鸥。醉客疏狂，骚翁豪放，二公同是朋俦。仕而犹隐，料出处、胸中已筹。故山虽好，未许归来，一赋休休。
蝶恋花
方岳（宋代）

山抹修眉横绿净。浦溆生寒，立尽梧桐影。香灺未消帘幕静。醉尽如洗风吹醒。

一夜秋声连玉井。梦落孤篷，已尽山阴兴。戍角凄凉清漏永。江南烟雨何堪省。
石洞
韩鸣金（明代）

结屋随幽境，真成一洞天。寒流听洗耳，怪石坐挥弦。

客到湖光净，庭空树影悬。俗缘怜未了，吟望独遒然。
韶音洞
朱晞颜（宋代）

曾按薰弦天一方，埽除民愠变清凉。遗音凛凛犹闻耳，不独当年味可忘。
记春水多红雀传云自新罗而至道损得之请余赋
梅尧臣（宋代）

赤羽异蒿鷃，来自东夷国。
群集成皋间，翩翩皆一色。
举臆发朱成，为瑞应火德。
穿屋彼非类，啄粟惭与食。
清声殊啁呼，所蓄每陋逼。
应当放之去，重展万里翼。
偕家时帅内渡留别板桥园五绝 其四
林鹤年（清代）

人生如轻尘，随处欣所托。坐爱秋月明，不记春花落。
雩祀乐章。雍和
佚名（唐代）

绀筵分彩，宝图吐绚。风管晨凝，云歌晓啭。

肃事兰羞，虔申桂奠。百谷斯登，万箱攸荐。
依韵奉和来篇
李至（宋代）

红尘赤日欲相燃，赖向蓬丘少事牵。
明月动摇纨扇室，乱云重叠火□天。
幽屏看雪思寒景，小簟横风恋昼眠。
安得心源凉似水，虎溪遥羡老僧禅。
拟陶徵君饮酒二十首 其二十
杨起元（明代）

陶公天民彦，慨世少复真。吾真既不复，弥缝焉得淳。

大哉鲁中叟，日月万古新。六经罗章句，灰灭甚狂秦。

所赖故来物，耿耿绝纤尘。耳目各聪明，四体俱能勤。

如何不自识，浪子忘其亲。赖君有巨筏，与我渡迷津。

歌彼饮酒诗，脱我头上巾。一醉自如如，永为羲皇人。
咏麻姑山
陈陀（宋代）

晓入麻姑瑞气浮，羽人重喜故人游。
鹤从仙仗归丹穴，药种灵苗满旧洲。
乔木老含春色澹，夜溪寒带月光流。
登临已觉凡尘少，何必区区慕虎邱。
再用前韵二首
袁燮（宋代）

无味之中味最长，东湖居士独先尝。
乃知此药真良药，何必求他肘后方。
题沈道士新亭
皎然（唐代）

何处好攀跻，新亭俯旧溪。坐中千里近，檐下四山低。

小浦依林曲，回塘绕郭西。桃花春满地，归路莫相迷。
句 其十四
陈轩（宋代）

南安岩近南斗傍，乾坤缔结雷电守。云寒木老洞穴古，巨鳖露脊鲸牙口。
前庭凉夜
白居易（唐代）

露簟色似玉，风幌影如波。坐愁树叶落，中庭明月多。
满江红·秋意冷然
魏了翁（宋代）

秋意冷然，对宇宙、一尊相属。君看取、都无凝滞，天机纯熟。水拍池塘鸿雁聚，露浓庭畹芝兰馥。笑何曾、一事上眉头，萦心曲。兴不浅，船明玉。人更健，巾横幅。问人间底处，升沉迟速。气压暗岩虹半吐，眼明平楚云相逐。但年年、屈指问西风，篘新醁。
善哉行
黄圣年（明代）

高台悲风，烈士悲心。匪道云远，霜多岁阴。成名甚难，身亦不赀。

吞炭漆身，乃得一死。羽化丹飞，不离世机。华表千年，终当来归。

伟哉造化，心大身小。深山大林，人不如鸟。衣不厌新，人不厌故。

齐紫三入，乃变其素。相彼丘陵，蹶然而崩。聆此空谷，鸟鸣嘤嘤。

嘤嘤者鸟，于何其臻。福禄寿考，人百其身。
创泳泽书院初成
赵友直（宋代）

万古湖山一望央，紫阳道脉壮宫墙。
佳朋鳞集互联榻，多士云从相共堂。
地有金罍非福瑞，天将玉汝任纲常。
要知学问无他术，只在工夫不怠荒。
和令狐相公以司空裴相见招南亭看雪四韵
刘禹锡（唐代）

重门不下关，枢务有馀闲。上客同看雪，高亭尽见山。

瑞呈霄汉外，兴入笑言间。知是平阳会，人人带酒还。
如梦令 赠丹阳
王哲（金朝）

坐卧住行有别。自是逍遥做彻。大道本来真，蓦地哂中欢悦。

无说。无说。勘破春花秋月。
伤硖石县病叟
杜荀鹤（唐代）

无子无孙一病翁，将何筋力事耕农。

官家不管蓬蒿地，须勒王租出此中。
蝉
雍陶（唐代）

高树蝉声入晚云，不唯愁我亦愁君。

何时各得身无事，每到闻时似不闻。
龙门八题 其八 汾水秋风
段成己（金朝）

一曲刘郎发棹歌，欢情未已奈悲何。只今回首空陈迹，依旧秋风卷素波。
红苋
史绳祖（宋代）

易称红苋美柔英，夬决穷阴日旅辰。
不以色红为贵尚，何因赤苋有仙人。
周文忠宝眷帖赞
岳珂（宋代）

庐陵之文忠，前欧而后周。
笔法之可稽，欧劲而周柔。
苟内心之是似，岂外迹之能求。
予尝遡平原之津，望二典之楼。
调颂丞 其二
丘逢甲（清代）

我见犹怜况老奴，倾城颜色固应殊。不知镜里新郎面，已似桓公猬磔无？
句
宋庠（宋代）

花寒阴鹤警，霜草腐萤疏。
春暮思平泉杂咏二十首。月桂（出蒋山，浅黄色）
李德裕（唐代）

何年霜夜月，桂子落寒山。翠干生岩下，金英在世间。

幽崖空自老，清汉未知还。惟有凉秋夜，嫦娥来暂攀。
次韵丁端叔舟中值雪三绝
喻良能（宋代）

但知才出吴公右，孰识诗堪子建亲。
不惜剩吟黄竹句，何妨传示白头人。
弟观为众奉里神于丹山僧舍有五绝因趁韵
陈著（宋代）

老我今年七十二，已无半念到穷通。
北窗一枕羲皇上，日自流西水自东。
驼山冷翠亭为伍国开赋 其四
李孙宸（明代）

倚剑峰头乱石蹲，烟霞半入野人村。荒榛久待吾曹辟，丘壑应怜尔道尊。

鸟篆閒扪萝径识，松涛时向石床翻。只今且说高阳会，白雪留他异代论。
谒陵游九龙池八首 其七 池上峰
程敏政（明代）

苍然百丈峰，峙此一池侧。遂令活水源，长含太古色。
荔枝二首 其二
徐夤（唐代）

日日薰风卷瘴烟，南园珍果荔枝先。灵鸦啄破琼津滴，宝器盛来蚌腹圆。

锦里只闻销醉客，蕊宫惟合赠神仙。何人刺出猩猩血，深染罗纹遍壳鲜。
诗一首
范宗尹（宋代）

丈人古君子，清德肖冰玉。
仕宦三十载，一饱犹仰禄。
驱车向金阙，此行何太速。
家山岂不恋，陶令瓶无粟。
寺居
周贺（唐代）

雨过北林空晚凉，院闲人去掩斜阳。十年多病度落叶，万里乱愁生夜床。

终欲返耕甘性拙，久惭他事与身忙。还知谢客名先重，肯为诗篇问楚狂。
桃源
刘子翚（宋代）

桃花深处蜜蜂喧，山近前峰鸡犬村。
若有胡麻泛流水，武夷转作武陵源。
招玉川子咏新文
徐希仁（唐代）

清气宿我心，结为清泠音。一夜吟不足，君来相和吟。
望海潮
鄱阳护戎女（宋代）

云收飞脚，日祛怒暑，新蝉高柳鸣时。兰佩紫囊，蒲抽碧剑，吴丝两腕双垂。闻道五陵儿。蛟龙吼波面，卫碎琉璃。画鼓声中，锦标争处飐红旗。

使君冠盖追。正霞翻酒浪，翠敛歌眉。扇动水，风生玉宇，微凉透入单衣。日暮楚天低。金蛇掣电漾，千顷霜溪。宴罢休燃宝蜡，凭月照人归。
长相思
吕本中（宋代）

要相忘。不相忘。玉树郎君月艳娘。几回曾断肠。

欲下床。却上床。上得床来思旧乡。北风吹梦长。
次韵奉同景仁答微之
韩维（宋代）

鸦腹灵砂养就丹，知公不复更衰残。
洛川花下经春醉，潩水亭边尽日欢。
白发高吟思老笔，青娥嘉赠伫华鞍。
淮阳过客如相问，莫道闲人姓范韩。
唐多令 题画，贺蔡辛父纳姬
程颂万（清代）

钿阁日笼明。湖山点黛青。嫁东风、初费娉婷。端正隔帘梳洗并，红上了，鬓边星。

汉上数题襟。欢量珠价平。护深重、九畹双茎。娱老料应吴女好，杷背处，几曾经。
贺新郎·辇路东风里
刘克庄（宋代）

辇路东风里。试回头、金闺昨梦，侵寻三纪。岁晚岿然灵光殿，仆与君侯而已。漫过眼、几番桃李。珠履金钗常满座，问谁人、得似张公子。驰骥騄，佩龟紫。宿云收尽檐声止。玳筵开、高台风月，後堂罗绮。恰近洛人修禊节，莫惜飞觞临水。怕则怕、追锋徵起。此老一生江海客，愿风云、际会从今始。宁郁郁，久居此。
最高楼（和人投赠）
方岳（宋代）

秋崖底，云卧欲生苔。无梦到公台。有月锄、晓带乌犍去，与烟蓑、台钓白鱼来。问谁能，供酒料，办诗材。

君莫笑、闲忙棋得势。也莫笑、浮湛鱼得计。胸次老，雪崔嵬。付老夫、小小鸬鹚杓，尽诸公、衮衮凤凰台。且容侬，多种竹，剩栽梅。
西斋秋感二十首
方回（元代）

寒士足奇士，贵人多俗人。
俗人尚自可，盗贼乘风尘。
子美客长尚，悲歌惊鬼神。
柄国者谁子，曲江近前嗔。
逆臣自此起，强藩由是振。
乃至饿隶辈，貂冕垂长绅。
狼狈老拾遗，拾橡逃陇岷。
我每读其诗，吞泪声酸辛。
次韵邵子文感春之什
郭印（宋代）

池塘不似昔年春，蝶乱蜂狂更恼人。
莫傍花丛看婉娩，且怀诗恼诵清新。
山林祗管萦魂梦，寰宇无端变劫尘。
遥想江东忧未歇，可能熟醉巧谋身。
次韵潘舍人画轴 其一
韩淲（宋代）

风霜归老干，岁月长枝柯。矗矗荒村外，人人占落坡。
行檠叠旧作韵
弘历（清代）

底羡双葩及九枝，卷舒恰适用为宜。爱他武帐光如昔，对我宵衣念在兹。

止丽乎明偏利旅，继腾其照正符离。诗编强半于中得，了不相关景与思。
赋得闻晓莺
惟审（唐代）

捲帘清梦后，芳树引流莺。隔叶传春意，穿花送晓声。

未调云路翼，空负桂枝情。莫尽关关兴，羁愁正厌生。
过淮三首赠景山兼寄子由
苏轼（宋代）

好在长淮水，十年三往来。
功名真已矣，归计亦悠哉。
今日风怜客，平时浪作堆。
晚来洪泽口，捍索响如雷。
过淮山渐好，松桧亦苍然。
蔼蔼藏孤寺，冷冷出细泉。
故人真吏隐，小槛带岩偏。
却望临淮市，东风语笑传。
回首濉阳幕，簿书高没人。
何时桐柏水，一洗庾公尘。
此去渐佳境，独游长惨神。
待君诗百首，来写浙西春。
挽储华谷四首
卫宗武（宋代）

吾里文华士，平生湖海襟。
四书穷洛学，五字逼唐吟。
多识精能事，诸公况赏音。
结交犹恨晚，十载独知心。
滴翠楼
萧之敏（宋代）

我爱东坡句法乃，治平双涧昔经游。
曾吟滴翠衣裘湿，请借佳名榜画楼。
种萱
刘敞（宋代）

种萱不种兰，自谓忧易忘。绿叶何萋萋，春愁更茫茫。

古人有虚语，名实未必当。南箕与北斗，灿烂空成章。
啸台
吴绡（清代）

魏晋已如梦，荒台今独存。
龙蛇正交斗，鸾凤自高骞。
避俗惟长啸，逢人常不言。
始知真隐意，何必入桃源。
蝴蝶儿 春词
陈世祥（清代）

蝴蝶儿。拂花枝。纱窗小女学新诗。拈来微咏之。

倦则和花睡，双双似有私。相看陡地动人思。停毫不语时。
桃源忆故人·暮春
苏轼（宋代）

华胥梦断人何处，听得莺啼红树。几点蔷薇香雨，寂寞闲庭户。
暖风不解留花住，片片着人无数。楼上望春归去，芳草迷归路。
念良朋之难得叹俗学之失真因成二绝
胡宏（宋代）

湘上初见故乡人，万事不论惟论心。
要识此心真面目，不知君意向沈吟。
严缁生孝廉招余及张海门鹿仙金稚谷三编修萍矼农部小集祝坡公生日
朱昌颐（清代）

半世迍邅百世师，每因岳降动遐思。君王自有怜才日，宰相偏多误国时。

千古盛名身后享，一场春梦老来知。依然月白风清夜，独鹤南飞奏曲时。
楞严六根·无耳能闻
释慧远（宋代）

跋难陀龙能听闻，净名结舌若为论。
行到山穷山尽处，虚空依旧塞乾坤。
合江亭槛前多高竹不见远岸花客命剪之感而成咏
吕温（唐代）

吉凶岂前卜，人事何翻覆。缘看数日花，却剪凌霜竹。

常言契君操，今乃妨众目。自古病当门，谁言出幽独。
西川座上听金五云唱歌
陈陶（唐代）

蜀王殿上华筵开，五云歌从天上来。满堂罗绮悄无语，

喉音止驻云裴回。管弦金石还依转，不随歌出灵和殿。

白云飘飖席上闻，贯珠历历声中见。旧样钗篦浅淡衣，

元和梳洗青黛眉。低丛小鬓腻pE鬌，碧牙镂掌山参差。

曲终暂起更衣过，还向南行座头坐。低眉欲语谢贵侯，

檀脸双双泪穿破。自言本是宫中嫔，武皇改号承恩新。

中丞御史不足比，水殿一声愁杀人。武皇铸鼎登真箓，

嫔御蒙恩免幽辱。茂陵弓剑不得亲，嫁与卑官到西蜀。

卑官到官年未周，堂衡禄罢东西游。蜀江水急驻不得，

复此萍蓬二十秋。今朝得侍王侯宴，不觉途中妾身贱。

愿持卮酒更唱歌，歌是伊州第三遍。唱著右丞征戍词，

更闻闺月添相思。如今声韵尚如在，何况宫中年少时。

五云处处可怜许，明朝道向褒中去。须臾宴罢各东西，

雨散云飞莫知处。